6 kaisa rɨ wʉi tʉpo,
Sises uya Piꞌta,
Isens,
mɨrɨ awonsiꞌkɨ iyakon Isaan pokon nɨken arɨꞌpʉ taꞌkɨrɨ wʉꞌ nakapu pona.
Mɨrɨ yau,
tʉron nɨ pe iyenaꞌpʉ,
itemʉꞌ eꞌweiꞌtɨꞌpʉ wʉi enu kasa,
mɨrɨ awonsiꞌkɨ ipon enaꞌpʉ aimuꞌne,
enkenaꞌ pe.
Mɨrɨ aꞌtai kuru si mɨrɨ yau,
Mosiꞌ mɨrɨ awonsiꞌkɨ Iraisa usenpoikaꞌpʉ,
mɨrɨpan kon uya Sises auroꞌka esiꞌpʉ.
Piꞌta uya taꞌpʉ Sises pɨꞌ,
“Uyepuru!
Wakʉ rɨ pan pe serɨ yau ina man!
Iꞌse ɨwesi yau,
osorʉwau ɨiwʉꞌ kon amɨ uya mɨrɨ;
tikin nɨ ɨiwanoꞌ pe,
Mosiꞌ iwanoꞌ pe,
mɨrɨ awonsiꞌkɨ Iraisa iwanoꞌ pe,”
taꞌpʉ iya.
Piꞌta usaurokʉ koroꞌtau,
enkenaꞌ kapuruꞌ uya toꞌ nɨpontɨꞌpʉ.
Main kapuruꞌ yawon uya taꞌpʉ,
“Umu pʉse rɨ,
Uniꞌnʉnkanʉ,
ipɨꞌ poriꞌ pe eꞌaiꞌ ipan pe;
imaimu etatɨꞌ!”
tawon.
Ipoitorʉ ton uya serɨ main etasaꞌ aꞌtai,
toꞌ etʉipɨtʉꞌpʉ,
mɨrɨpan kon utaꞌmoꞌkaꞌpʉ non pona itemʉꞌ.
Eꞌtane Sises uyeeꞌpʉ toꞌ aꞌpɨꞌseꞌna,
“Eꞌmʉꞌsaꞌkatɨꞌ,”
taꞌpʉ iya,
“Ketʉipɨꞌtʉu,”
taꞌpʉ iya.
Tenu kon anʉnsaꞌ toꞌ uya aꞌtai,
ɨnʉꞌ eneꞌpʉ toꞌ uya pen nɨ,
Sises rɨken eneꞌpʉ toꞌ uya tikin sarɨ.
Wʉꞌ ponsiꞌkɨ ɨuꞌtɨiꞌma rɨ,
Sises uya toꞌ panamaꞌpʉ,
“Ɨnʉꞌ pɨꞌ rɨ ɨneneꞌpʉ kon kʉsekamatʉu,
Kaꞌpon,
Papa winon eriꞌsaꞌ eꞌmʉꞌsaꞌkasaꞌ pʉꞌkʉ pona rɨ,”
taꞌpʉ iya.
Ipoitorʉ ton uya ekamaꞌpoꞌpʉ,
“Ɨꞌrɨ pe ken si iyesi pɨꞌ Main pɨꞌ enupanin nan uya Iraisa kuru uyeꞌtoꞌ oton wapiya ta?”
taꞌpʉ toꞌ uya.
Sises uya toꞌ entakanomaꞌpʉ,
“Iꞌnapairɨ rɨ Iraisa uyeꞌtoꞌ oton ta toꞌ uya,
tanporon nɨ konekaiꞌ iyesiꞌpʉ yaꞌ.
Eꞌtane nin si ekama uya ɨpɨꞌnokon,
Iraisa uyeꞌkaaꞌpʉ,
mɨrɨpan iꞌtu toꞌ uya pʉra rɨ iyesiꞌpʉ,
eꞌtane iꞌse teꞌtoꞌ kon awɨrɨ ɨri eseru kupʉꞌpʉ toꞌ uya ipɨꞌ.
Mɨrɨ kasa rɨ marɨ Kaꞌpon,
Papa winon ekotaꞌmatoꞌ oton toꞌ enau,”
taꞌpʉ iya.
Iraisa pɨꞌ Sises usaurokʉ aꞌtai,
Isaan Paꞌtes pɨꞌ isaurokʉ tukaiꞌ ipoitorʉ ton uya iꞌtuꞌpʉ.